Tysk journalist på research i Aarhus undrer sig over den velkomst, han ikke fik.

Annonce

AARHUS: Ralf Neite undrer sig. Han er tysker, journalist på Hildesheimer Allgemeine Zeitung og i Aarhus for at finde ud af, hvad vi gør som Europæisk Kulturhovedstad 2017. Hans allerførste indtryk har ikke været særligt gode. - Hvor er kulturhovedstaden? spurgte han sig selv, da hans fem timer lange togtur fra Hildesheim til Aarhus var overstået i torsdags. - Jeg stod af toget på Hovedbanegården og regnede med at blive modtaget med skilte eller bannere med hilsner som "Velkommen til den europæiske kulturhovedstad". Men der var ingenting. Intet, hverken på perronen eller i banegårdshallen. Da jeg gik ud af banegården og videre ned ad Strøget var situationen den samme. Intet fortalte mig, at jeg var kommet til en by, som i et år er ambassadør for kulturlivet i denne by, dette land og i Europa. Først da jeg kom til Dokk1 på havnen, kunne jeg se det, siger Ralf Neite.

Sådan modtages byens gæster i Aarhus Lufthavn i Tirstrup i denne tid. Foto: Europæisk Kulturhovedstad

Annonce

Vil være kulturhovedstad

Han er kommet til Aarhus, fordi Hildesheim er interesseret i at blive Europæisk Kulturhovedstad i 2025. Og hvordan udmønter det sig, vil han finde ud af. Han har forberedt sig godt og har masser af spørgsmål til artiklen i avisen med et oplag på 30.000 daglig. Torsdag aften gik han til Bispetorvet for at se Jenny Holzers værk "For Aarhus", hvor budskaber er projiceret op på Aarhus Teaters facade. - Pladsen var tom. Men så kom to unge, som også ville se det. Jeg spurgte, om de var fra Aarhus, og de forklarede, at de var studerende. De havde også haft svært ved at finde lysarrangementet, fortæller Ralf Neite.

Jeg stod af toget på Hovedbanegården og regnede med at blive modtaget med skilte eller bannere med hilsner som "Velkommen til den europæiske kulturhovedstad". Men der var ingenting Ralf Neite, journalist fra Hildesheimer Allgemeine Zeitung

På perron 1 på Hovedbanegården i Aarhus modtages gæsterne sådan. Men undertiden holder der tog foran, så man ikke kan se plankeværket med reklamen. Foto: Europæisk Kulturhovedstad

Annonce

Første besøg i Aarhus

Tyskeren forklarer, at dette er hans første besøg i Aarhus, og han har noget af torsdagen, hele fredag og hele lørdag til at samle indtryk. Hjemrejsen er søndag formiddag, så den dag når han ikke at opleve noget. - Jeg hører, at I havde en meget fin åbning af kulturhovedstaden, siger Ralf Neite og hentyder til det store optog gennem byen lørdag 21. januar. Fredag aften var Folkeuniversitetets arrangement Århundredets Festival på programmet for byens gæst. Han var med til åbningen på Aarhus Universitet. - Jeg ville læse noget om det, men kunne kun finde en tekst på dansk, siger han. Han spørger, om de mange penge til kulturhovedstaden har betydet, at nogen har mistet tilskud, og om nogen vil profitere særligt på arrangementet. Han er også interesseret i at vide, hvad der sker et sted som Gellerup, hvor han ved, at mange indvandrere bor, og han får en forklaring på, at der er Fuldemåneevent dér og arrangementer i Globus1.

Annonce

Ringgadebroen

Efter vores snak ville han besøge kunstmuseet Aros, som han har hørt og læst om. Men Moesgaard Museum og Den Gamle By når han ikke. Dertil er opholdet for kort. Han ville gå fra Aros til Godsbanen for at opleve miljøet der, og fredag aften ville han se lyset på Ringgadebroen. - Der er alt for meget til, at jeg kan nå det hele på de få dage, og det er et godt tegn, siger han. - Har I ting, som bliver stående efter 2017, noget som I kan bruge bagefter? vil han også gerne vide.

Annonce

Svar på kritikken